
REFERAT

privind acordul pentru participarea Municipiului Timisoara prin Consiliul Local al Municipiului Timisoara în cadrul parteneriatului de proiect pentru promovarea şi implementarea obiectivului de investiţii "Centru Regional Intermodal de Transport Marfă Timisoara-Remetea Mare, judeţul Timiş"

Pentru a contracara neajunsurile provocate de inexistenţa unei infrastructuri dezvoltatate de transport, care să asigure servicii la standardul impus de cerinţele pieţei şi corelate cu planurile de urbanism şi tendinţele de dezvoltare strategică locală, regională şi transfrontalieră, administraţia locală propune un proiect care,  prin concentrarea serviciilor intermodale şi logistice într-o locaţie adecvată, ar creşte atractivitatea zonei pentru noi investitori şi ar susţine dezvoltarea investiţiilor şi activităţilor economice pe fondul principalelor avantaje ale zonei (localizare geografică, conexiunile cu principalele culoare de circulaţie, costurile reduse cu forţa de muncă etc). 
Astfel, Consiliul Local al Municipiului Timişoara a aprobat, prin Hotărârea nr. 65 din 23.02.2010, Studiul de Fezabilitate pentru realizarea obiectivului de investiţii „Centru Intermodal Regional de Transport Marfă Timişoara-Remetea Mare”, studiu care ulterior a fost aprobat şi de către Consiliul Judeţean Timiş prin  Hotărârea nr. 68/28.06.2010. 
Existenţa unui centru intermodal regional de transport ar conduce la reducerea timpilor şi a cheltuielilor de transport, cu implicaţii benefice asupra cheltuielilor beneficiarilor locali, şi ar creşte competivitatea zonei Timişoara în raport cu regiunile Uniunii Europene, prin racordarea coerentă a reţelei intermodale regionale la reţeaua naţională şi europeană. 

Luând în considerare atât importanţa locală, cât şi cea naţională a acestei investiţii, în anul 2010 au fost organizate întâlniri comune între părţile interesate (Ministerul Transporturilor şi Infrastructurii, MTI-Direcţia Infrastructură şi Transport Feroviar, CN CFR „SA”, CNANDR, Sucursala Regionala de Căi Ferate Timişoara, CJT, Municipiul Timişoara, Comuna Remetea Mare) în cadrul cărora au fost analizate locaţiile propuse pentru Centrul intermodal de transport marfă Timisoara. În urma prezentărilor şi dezbaterilor tehnice avute privind argumentele considerate la nivel local precum şi cerinţele formulate de reprezentanţii consultanţei contractate de Ministerul Transporturilor şi cei ai CN CFR SA privind încadrarea în obiectivele Strategiei intermodale naţionale, s-a concluzionat că locaţia Remetea Mare răspunde cel mai bine tuturor scopurilor.
Totodată, s-au stabilit etapele şi paşii de parcurs în vederea implementării proiectului sub oferta POS Transport 2007-2013 şi a fost subliniată ca şi cerinţă cheie pentru succesul investiţiei în perioada de operare amplasarea şi, după caz, dezvoltarea unei zone industriale relevante în imediata vecinătate a intermodalului.

În acest sens, autorităţile publice locale implicate au adoptat hotărâri privind încheierea unui Acord de parteneriat între părţile interesate în scopul coordonării eforturilor necesare pentru implementarea proiectului „Centru Intermodal Regional de Transport Marfă Timişoara-Remetea Mare” care nu implică crearea de fonduri comune de cheltuieli sau orice formă de bugetare comună, fiecare parte urmând să respecte procedurile definite prin legile naţionale şi internaţionale aplicabile.
Astfel Consiliul Local al Municipiului Timişoar a adoptat HCLMT nr. 423/30.11.2010, Consiliul Judeţean Timiş a adoptat HCJT nr. 109/28.10.2010, iar Consiliul Local al comunei Remetea Mare a adoptat hotărârea nr. 37/26.10.2010.

Pentru continuarea demersurilor întreprinse până în prezent, Consiliul Judeţean Timiş a aprobat, prin Hotărârea de Consiliu nr. 73/28.05.2013, desemnarea membrilor proprii în cadrul comisiei mixte de negociere a contractului de asociere în participaţie al Centrului Intermodal Remetea Mare.
Având în vedere cele prezentate mai sus, precum şi faptul că  desemnarea membrilor comisiei de negociere a Contractului de asociere în participaţie constituie o etapă necesară în demararea investiţiei „Centru Intermodal Regional de Transport Marfă Timişoara – Remetea Mare, Judeţul Timiş”






Propunem 

comisiilor din cadrul Consiliului Local al Municipiului Timişoara:
- desemnarea membrilor, reprezentanţi ai Municipiului Timişoara, în cadrul comisiei mixte de negociere a contractului de asociere în participaţie al Centrului Intermodal Remetea Mare, după cum urmează:

· D-nul Viceprimar Dan Diaconu, preşedintele comisiei;

· ................................................consilier local, membru;

· ................................................consilier local, membru;
· ................................................consilier local, membru;
· ................................................consilier local, membru;
· ................................................consilier local, membru;

· Reprezentant al Arhitectului Şef, membru;

· Reprezentant al Direcţiei Clădiri, Terenuri şi Dotări Diverse, membru;

· Reprezentant al Direcţiei Tehnice, membru;

· Reprezentant al Direcţiei Economice, membru;

· Reprezentant al Serviciului Juridic, membru;

· Reprezentant al Direcţiei Dezvoltare, membru.

Director executiv Direcţia Dezvoltare
                                 Director executiv Direcţia Tehnică 

     Arh. Aurelia Junie

                               


Ing. Culiţă Chiş
Şef Serviciul Proiecte cu F.L.R.N.
Ing. Gabriela Bica

Biroul Generare Proiecte cu F.L.R.N.
Ec. Daniela Ghinea
Întocmit,

Cons. Maria Pantić-Telbis                                                    





                       Avizat juridic




       Cons. Juridic Cristian Marchiş                                                       

